	





	

	





	
GUVERNUL REPUBLICII MOLDOVA

H O T Ă R Î R E  nr._______  

din ____________________________________
Chișinău

Cu privire la aprobarea Regulamentului privind organizarea 
și desfășurarea concursului pentru alegerea cercetătorilor 
științifici în calitate de membri ai secțiilor de științe 
ale Academiei de Științe a Moldovei
---------------------------------------------------

În temeiul art. 67 alin. (2) lit. c) din Codul cu privire la știință și inovare al Republicii Moldova nr. 259-XV din 15 iulie 2004 (republicat în Monitorul Oficial al Republicii Moldova, 2018, nr.58-66, art.131), Guvernul HOTĂRĂȘTE:

Se aprobă Regulamentul privind organizarea și desfășurarea concursului pentru alegerea cercetătorilor științifici în calitate de membri ai secțiilor de științe ale Academiei de Științe a Moldovei, conform anexei.

Prim-ministru						PAVEL FILIP

Contrasemnează:


Ministrul educației, 
culturii și cercetării					Monica Babuc

Ministrul economiei 
și  infrastructurii                                                       Chiril Gaburici










                                                                       Aprobat 
                                                                       prin Hotărârea Guvernului nr.
                                                                          din                     2018 


REGULAMENT
privind organizarea și desfășurarea concursului pentru alegerea cercetătorilor științifici în calitate de membri ai secțiilor de științe ale Academiei de Științe a Moldovei

[bookmark: OLE_LINK1][bookmark: OLE_LINK2]I. Dispoziții generale

1. Regulamentul privind organizarea și desfășurarea concursului pentru alegerea cercetătorilor științifici în calitate de membri ai secțiilor de științe ale Academiei de Științe ale Moldovei (în continuare - Regulament) stabilește procedura de organizare și desfășurare a concursului pentru alegerea cercetătorilor științifici în calitate de membri ai secțiilor de științe ale Academiei de Științe a Moldovei, componența, modul de organizare și funcționare a Comisiei de concurs.
2. Procedura de organizare și desfășurare a concursului se bazează pe următoarele principii:
a) competiția deschisă, prin asigurarea accesului liber de participare la concurs a oricărei persoane care îndeplinește condițiile stabilite de participare la concurs;
b) alegerea după merit, prin selectarea, în baza rezultatelor obținute, a celor mai competente persoane;
c) asigurarea transparenței, prin punerea la dispoziția tuturor celor interesați a informațiilor referitoare la modul de organizare și desfășurare a concursului;
d) tratamentul egal, prin aplicarea în mod nediscriminatoriu a unor criterii de selectare.
3. Alegerea cercetătorilor științifici în calitate de membri ai secțiilor de științe ale Academiei de Științe a Moldovei se efectuează prin concurs, pe un termen de 4 ani, organizat de Comisia de concurs în temeiul Codului cu privire la știință și inovare și în conformitate cu prezentul Regulament.

II. Modul de organizare și funcționare a Comisiei de concurs pentru alegerea membrilor secțiilor de științe ale Academiei de Științe a Moldovei

4. Comisia de concurs pentru alegerea membrilor secțiilor de științe ale Academiei de Științe a Moldovei (în continuare - Comisia) se compune din 7 membri, dintre care 3 membri desemnați de către Prezidiul Academiei de Științe a Moldovei, 1 membru desemnat de către Ministerul Economiei și Infrastructurii, 1 membru desemnat de către Ministerul Educației, Culturii și Cercetării, 1 membru desemnat de către Agenția Națională pentru Cercetare și Dezvoltare și 1 membru desemnat de către Agenția Națională de Asigurare a Calității în Educație și Cercetare.
5. Pentru a fi desemnate în calitate de membri în Comisie, persoanele  trebuie să corespundă următoarelor cerințe:
1) deține cetățenia Republicii Moldova;
2) în privința sa nu este instituită o măsură de ocrotire judiciară;
3) cunoaște limba română;
4) deține cel puțin titlul științific de doctor;
5) are o reputație ireproșabilă.
6. Se consideră că nu are o reputație și nu poate fi desemnată în Comisie persoana:
1) care a fost condamnată de către instanța de judecată pentru săvârșirea unei infracțiuni și are antecedente penale nestinse;
2) care are antecedente penale, inclusiv stinse, sau care a fost liberată de răspundere ori pedeapsă penală, inclusiv printr-un act de amnistie sau de grațiere, pentru săvârșirea uneia sau mai multor infracțiuni grave, deosebit de grave sau excepțional de grave ori pentru săvârșirea uneia sau mai multor infracțiuni contra bunei desfășurări a activității în sfera publică, de corupție în sectorul privat sau contra autorităților publice și a securității de stat;
3) [bookmark: _Hlk517430371]care are, în cazierul privind integritatea profesională pentru ultimii 5 ani, înscrieri privind rezultatul negativ al testului de integritate profesională pentru încălcarea obligațiilor prevăzute de legislația cu privire la evaluarea integrității instituționale;
4) care a fost privată de dreptul de a ocupa anumite funcții sau de a exercita anumite activități, ca pedeapsă principală sau complementară, printr-o hotărâre judecătorească definitivă;
5) în privința căreia s-a constatat, printr-un act definitiv, încălcarea regimului juridic al conflictelor de interese, al incompatibilităților sau al restricțiilor;
6) în privința căreia există o hotărâre irevocabilă a instanței de judecată prin care s-a dispus confiscarea averii nejustificate.
7. Persoanele desemnate în Comisie de către Ministerul Economiei și Infrastructurii, Ministerul Educației, Culturii și Cercetării, Agenția Națională pentru Cercetare și Dezvoltare și Agenția Națională de Asigurare a Calității în Educație și Cercetare pot fi angajați ai acestor autorități publice și nu trebuie să fie membri ai Academiei de Științe a Moldovei.
8. Componența nominală a Comisiei se confirmă prin ordin al ministrului educației, culturii și cercetării, în baza scrisorilor de desemnare a membrilor în Comisie, semnate de către conducătorii autorităților menționate la pct. 4 din prezentul Regulament.
9. La prima ședință, Comisia alege din rândul membrilor săi președintele Comisiei (în continuare - Președinte), cu votul deschis al majorității membrilor.
10. Președintele reprezintă Comisia în raport cu alte persoane fizice și juridice, inclusiv cu reprezentanții mass-media.
11. Secretarul Comisiei este șeful subdiviziunii interne autonome din cadrul Ministerul Educației, Culturii și Cercetării responsabilă de domeniul cercetării și inovării și nu este membru al Comisiei. Secretariatul Comisiei este asigurat de către Ministerul Educației, Culturii și Cercetării.
12. Ședința Comisiei se consideră deliberativă dacă la ea participă cel puțin 5 membri.
13. Ministerul Educației, Culturii și Cercetării asigură păstrarea documentelor concursului atât pe durata desfășurării concursului, cât și pe o perioadă de cinci ani după desfășurarea acestuia.
14. Hotărârile Comisiei se adoptă cu majoritatea simplă de voturi ale membrilor Comisiei.
15. Comisia are următoarele atribuții:
1) asigură întocmirea documentelor pentru organizarea concursului;
2) asigură publicarea informației relevante cu privire la inițierea concursului;
3) examinează dosarele candidaților și aprobă lista candidaților admiși la concurs;
4) formulează întrebările pentru interviu;
5) desfășoară concursul;
6) aprobă rezultatele concursului;
7) asigură accesul candidaților la rezultatele concursului și publicarea acestora pe pagina web oficială a Ministerului Educației, Culturii și Cercetării și al Academiei de Științe a Moldovei.
16. Membrii Comisiei au următoarele obligații:
1) să participe la ședințele Comisiei;
2) să notifice în scris președintele Comisiei despre faptul survenirii conflictului de interese, natura acestuia;
3) să asigure confidențialitatea datelor cu caracter personal în conformitate cu legislația privind protecția datelor cu caracter personal;
4) să se abțină de la orice acțiuni incompatibile cu calitatea de membru al Comisiei sau de la orice activitate ce ar putea genera un conflict de interese, în sensul Legii nr.133/2016 privind declararea averii și a intereselor personale, care se va aplica și în privința membrilor care nu sunt subiecți ai declarării averii și intereselor personale, să se abțină de la fapte ce ar putea discredita Comisia sau ar putea provoca îndoieli privind obiectivitatea hotărârilor acesteia.
17. În cazul existenței vreunui motiv care poate genera un conflict de interese, membrii Comisiei notifică în scris despre acest fapt președintele acesteia cu cel puțin 3 zile lucrătoare înainte de ședința Comisiei. În funcție de natura conflictului de interese, Comisia, în cel mult 2 zile lucrătoare de la data informării, decide, după caz, cu privire la desemnarea unui alt membru al Comisiei.
18. Comisia poate solicita, prin adoptarea unei hotărâri, revocarea membrului Comisiei de către autoritatea care l-a desemnat, dacă acesta a lipsit nemotivat de la două ședințe consecutive ale Comisiei sau dacă nu respectă obligațiile prevăzute la pct.16. În acest caz, desemnarea unui alt membru al Comisiei are loc în cel mult 2 zile lucrătoare de la data revocării.
19. Secretarul Comisiei are următoarele atribuții:
1) întocmește procesele-verbale ale ședințelor;
2) elaborează proiectele hotărârilor Comisiei;
3) [bookmark: _GoBack]arhivează procesele-verbale ale ședințelor Comisiei și hotărârile adoptate de aceasta;
4) verifică dacă dosarele depuse pentru concurs conțin toate actele stabilite la pct.23;
5) asigură păstrarea dosarelor de participare la concurs pe durata stabilită la pct.13 din prezentul Regulament;
6) exercită alte sarcini delegate de președintele Comisiei de concurs în temeiul prezentului Regulament.

III. Candidatul la funcția de membru 
în secțiile de științe ale Academiei de Științe a Moldovei

20. La funcția de membru în secțiile de științe ale Academiei de Științe a Moldovei este în drept să candideze persoana (în continuare - candidat) care întrunește următoarele condiții:
1) deține cetățenia Republicii Moldova;
2) în privința acestuia nu este instituită o măsură de ocrotire judiciară;
3) cunoaște limba română și una dintre limbile de circulație internațională;
4) deține titlul științific de doctor în științe și/sau doctor habilitat, experiență în activitatea de cercetare de cel puțin 5 ani;
5) a efectuat/efectuează sau a coordonat/coordonează cercetări în cel puțin un proiect științific, câștigat prin concurs la nivel național sau internațional. Cercetările efectuate sau coordonate în cadrul domeniilor prioritar strategice ale statului vor constitui un avantaj pentru candidați;
6) dispune de minimum 5 publicații în reviste recenzate în ultimii 5 ani; 
7) a prezentat cel puțin 5 rapoarte în ultimii 5 ani, din care nu mai puțin de 2 rapoarte verbale la foruri științifice naționale și internaționale;
8) este inclus în bazele de date științifice internaționale (ISI, SCOPUS și altele);
9) are o reputație ireproșabilă și respectă deontologia cercetării științifice.
21. Se consideră că nu are o reputație ireproșabilă în sensul pct. 20 subpct.9) persoana:
1) care a fost condamnată de către instanța de judecată pentru săvârșirea unei infracțiuni și are antecedente penale nestinse;
2) care are antecedente penale, inclusiv stinse, sau care a fost liberată de răspundere ori pedeapsă penală, inclusiv printr-un act de amnistie sau de grațiere, pentru săvârșirea uneia sau mai multor infracțiuni grave, deosebit de grave sau excepțional de grave ori pentru săvârșirea uneia sau mai multor infracțiuni contra bunei desfășurări a activității în sfera publică, de corupție în sectorul privat sau contra autorităților publice și a securității de stat, precum și în domeniul proprietății intelectuale;
3) care are, în cazierul privind integritatea profesională pentru ultimii 5 ani, înscrieri privind rezultatul negativ al testului de integritate profesională pentru încălcarea obligațiilor prevăzute de legislația cu privire la evaluarea integrității instituționale;
4) care a fost privată de dreptul de a ocupa anumite funcții sau de a exercita anumite activități, ca pedeapsă principală sau complementară, printr-o sentință judecătorească definitivă;
5) în privința căreia s-a constatat, printr-un act definitiv, încălcarea regimului juridic al conflictelor de interese, al incompatibilităților sau al restricțiilor;
6) în privința căreia există o hotărâre irevocabilă a instanței de judecată prin care s-a dispus confiscarea averii nejustificate.
22. Din cei 15 cercetători științifici din domeniile (profilurile științifice, specialitățile) relevante, determinate de Prezidiul Academiei de Științe pentru fiecare secție de științe, aleși în baza prezentului Regulament, 10 cercetători științifici trebuie să dețină titlul științific de doctor habilitat și 5 – titlul științific de doctor în științe. 
23. Dosarul de participare la concurs se depune de către candidat la sediul Ministerului Educației, Culturii și Cercetării. La depunerea dosarului, candidatului i se eliberează, în scris, de către secretarul Comisiei, confirmarea recepționării dosarului. Dosarul de participare la concurs trebuie să includă:
1) cererea de participare la concurs;
2) curriculumul vitae (CV);
3) copia de pe buletinul de identitate;
4) copia de pe diploma ce atestă deținerea titlului (gradului) științific;
5) scrisoarea de intenție, care trebuie să includă referința la domeniul/domeniile de cercetare, lista cărora este stabilită prin hotărâre a Prezidiumului Academiei de Științe a Moldovei și secția/secțiile științifice pentru care aplică dosarul;
6) dovada experienței științifice și a participării sau coordonării proiectelor de cercetare;
7) lista lucrărilor publicate și, după caz, a brevetelor editate;
8) copia celor mai semnificative lucrări editate;
9) două fotografii color (4,5x6 cm);
10) cazierul judiciar;
11) certificatul medical de sănătate;
12) scrisoarea de recomandare a organizației în cazul în care este propus de una dintre entitățile prevăzute la pct. 25.
24. În caz de dubii, Comisia poate solicita candidatului confirmarea cu originalul a actelor prezentate în copii.
25. Instituțiile de învățământ superior, organizațiile din sfera cercetării și inovării, organizațiile necomerciale și agenții economici care desfășoară activitate relevantă pentru domeniile de cercetare și inovare au dreptul să propună candidaturi pentru alegerea în calitate de membru al secției de științe a Academiei de Științe a Moldovei. În acest caz, candidatul propus de entitățile menționate trebuie să depună dosarul de participare în condițiile menționate în prezentul Regulament.
IV. Organizarea și desfășurarea concursului
26. Concursul are loc în două etape:
1) selecția candidaților în baza dosarelor depuse;
2) interviul.
27. Comisia, prin intermediul secretariatului, asigură plasarea anunțului cu privire la concurs pe pagina web oficială a Ministerului Educației, Culturii și Cercetării și a Academiei de Științe a Moldovei.
28. În anunțul cu privire la concurs se indică:
1) entitatea responsabilă de organizarea concursului; 
2) titlul funcției/funcțiilor de membru în secția/secțiile științifice ale Academiei de Științe a Moldovei pentru care se organizează concursul;
3) cerințele față de candidați;
4) locul, condițiile și data-limită de depunere a dosarului;
5) descrierea etapelor concursului;
6) lista actelor pe care trebuie să le conțină dosarul de participare;
7) modelul cererii de participare la concurs și al declarației pe proprie răspundere;
8) datele de contact ale secretariatului Comisiei.
29. Termenul de depunere a dosarelor de participare la concurs nu trebuie să fie mai mic de 30 zile lucrătoare de la data publicării anunțului cu privire la concurs.
30. Concursul se desfășoară separat pentru fiecare funcție de membru în secțiile științifice ale Academiei de Științe a Moldovei.
31. În cazul în care în termenul stabilit nu a fost depus nici un dosar de participare la concurs Comisia decide prelungirea concursului cu încă cel mult 15 zile lucrătoare.
32. În cazul în care drept rezultat al selecției candidaților în baza dosarelor depuse nu a fost admis nici un candidat, Comisia stabilește un termen suplimentar pentru depunerea dosarelor care nu poate fi mai mare de 15 zile lucrătoare.
33. Dacă nici în termenele menționate la punctele 31 și 32 nu a fost depus nici un dosar sau nu a fost selectat nici un candidat în baza dosarelor depuse, Comisia va iniția procedurile de organizare și desfășurare a unui nou concurs.
34. Comisia, în termen de cel mult 10 zile lucrătoare de la expirarea termenului de depunere a dosarelor, examinează și evaluează dosarele de participare la concurs în baza condițiilor stabilite de prezentul Regulament și selectează candidații care vor fi invitați la interviu prin adoptarea unei hotărâri prin care se aprobă lista candidaților selectați.
35. În decursul a 2 zile lucrătoare din momentul adoptării hotărârii Comisiei privind selectarea candidaților care vor fi invitați la interviu, lista candidaților admiși la interviu, precum și anunțul referitor la data, locul și ora desfășurării interviului se publică pe pagina web oficială a Ministerului Educației, Culturii și Cercetării și a Academiei de Științe a Moldovei, iar candidații admiși la interviu sunt informați suplimentar de către secretarul Comisiei, prin mijloace de comunicare (telefon, e-mail), referitor la data, ora și locul desfășurării interviului.
36. Interviul are loc în cel mult 10 zile lucrătoare de la data publicării anunțului referitor la data, locul și ora desfășurării interviului.
37. Dacă până la data desfășurării interviului se constată că cel puțin una din condițiile stabilite de pct. 20 nu mai este întrunită de către candidatul admis la interviu, acesta este exclus din concurs, cu informarea lui de către secretariatul Comisiei imediat în ziua adoptării de către Comisie a hotărârii respective.
38. Concursul poate avea loc dacă la interviu s-au prezentat cel puțin un candidat. În cazul în care la interviu nu s-a prezentat nici un candidat, Comisia amână prin hotărâre desfășurarea interviului la o dată ulterioară care însă nu poate depăși 15 zile lucrătoare de la data desfășurarea inițială a interviului, anunțând candidatul despre aceasta. Neprezentarea repetată a candidatului la interviu se consideră retragere a acestuia din concurs.
39. Comisia formulează cel puțin 5 întrebări pentru interviu. Întrebările trebuie formulate astfel încât să fie posibilă aprecierea motivației, experienței, cunoștințelor teoretice și a aptitudinilor candidaților în domeniul aferent funcției de membru în secția de științe respective pentru care a aplicat candidatul.
40. Aceleași întrebări sunt adresate tuturor candidaților, admiși la etapa interviului, care au aplicat dosarul pentru aceeași funcție de membru (întrebări-standard). În afară de întrebările-standard formulate de Comisie, candidaților le pot fi adresate întrebări adiționale, specifice, de precizare, reieșind din dosarul de concurs al candidatului.
41. Fiecare răspuns la întrebările-standard se apreciază de către fiecare membru al Comisiei cu puncte de la 1 la 5, care se indică în tabelul de punctaj, conform anexei nr.2 la prezentul Regulament. Fiecare membru al Comisiei completează propriul tabel de punctaj. Prin însumarea punctelor pentru fiecare întrebare se obține punctajul total acordat candidatului de către membrul Comisiei.
42. Punctajul final al candidatului reprezintă media aritmetică a punctajelor totale acordate de fiecare membru al Comisiei și se indică în tabelul de punctaj final, conform anexei nr.3 la prezentul Regulament.
43. Se consideră învingători ai concursului candidații care au acumulat cel mai mare punctaj. 
44. În cazul în care doi sau mai mulți candidați au obținut același punctaj final, se efectuează tragerea la sorți cu participarea candidaților respectivi, consemnând acest fapt într-un procesul-verbal. 
45. În baza rezultatelor interviului, Comisia emite o hotărâre cu privire la rezultatele concursului, în care se indică:
1) data, locul și ora adoptării;
2) lista candidaților și punctajul final obținut de aceștia;
3) candidatul învingător.
46. Hotărârea Comisiei cu privire la rezultatele concursului, în termen de cel mult 2 zile lucrătoare de la data adoptării, se publică pe pagina web oficială a Ministerului Educației, Culturii și Cercetării și cea a Academiei de Științe a Moldovei.
47. Învingătorul concursului devine membru al secției de științe  respective din momentul adoptării hotărârii Comisiei cu privire la rezultatele concursului.
48. Candidații au dreptul să solicite și să obțină informații de la Comisie cu privire la modul și rezultatul evaluării sale.
49. Candidații care nu sunt de acord cu rezultatele concursului sunt în drept să conteste rezultatele acestuia în conformitate cu Legea contenciosului administrativ nr.793-XIV din 10 februarie 2000.

































	[bookmark: bookmark2]Anexa nr.1
la Regulamentul privind organizarea și desfășurarea 
concursului pentru alegerea cercetătorilor științifici în calitate de 
membri ai secțiilor de științe ale Academiei de Științe a Moldovei 

DECLARAŢIE PE PROPRIE RĂSPUNDERE 
 
Subsemnatul (ta) _________________ (numele, prenumele), declar pe proprie răspundere, sub sancțiunile prevăzute de Codul penal al Republicii Moldova nr.985-XV din 18 aprilie 2002 pentru falsul în declarații, că:
1) nu am fost privat(ă) de dreptul de a ocupa anumite funcții sau de a exercita anumite activități, ca pedeapsă principală sau complementară, printr-o hotărâre judecătorească definitivă;
2) în privința mea nu s-a constatat, prin act definitiv, încălcarea regimului juridic al conflictelor de interese, al incompatibilităților sau al restricțiilor;
3) în privința mea nu există o hotărâre judecătorească irevocabilă a instanței de judecată prin care s-a dispus confiscarea averii nejustificate;
6) copiile de pe documentele prezentate corespund originalelor.
 
Data: ____________________
 
Semnătura: _______________


 


























	Anexa nr.2
la Regulamentul privind organizarea și desfășurarea 
concursului pentru alegerea cercetătorilor științifici în calitate de 
membri ai secțiilor de științe ale Academiei de Științe a Moldovei 

Modelul tabelului de punctaj

Candidatul __________________________________
(numele, prenumele)
 

	Întrebarea
	Punctajul

	Nr.1
	

	Nr.2
	

	……
	

	Total
	

	 
Evaluator _____________________________
(numele, prenumele) 
	 
____________ 
(data)
	 
____________  
(semnătura)



 


























 







	
	
	Anexa nr.3
la Regulamentul privind organizarea și desfășurarea 
concursului pentru alegerea cercetătorilor științifici în calitate de 
membri ai secțiilor de științe ale Academiei de Științe a Moldovei 
 
Modelul tabelului de punctaj final
 

	Numele, prenumele candidatului
	Punctajul total acordat de membrii Comisiei
	Punctajul final

	
	1
	2
	3
	4
	5
	6
	7

